Giustiscia ‘e como

Bid'at su sorighe in su sorigalzu1
s’isbirru. Allegru, cantende vitoria
li narat: «Como as finidu sa boria
intro ‘e cussas maglias de atalzur».

Ma, apena est arrivadu s'isteralzu2
l’ at postu in libbertade provvisoria.
Su dannizadu est intrende in timòria
ca est in libbertade su dannalzu.

Como finas sos batos sun chietos
e tenen solu sorighes minores
chi no an ungias e né defensores.

Ma sos sorighes mannos sun protetos
e ischin de sa leze sos segretos
e an amigos e apogiadores.

Su vinti 'e Santu Aine 1975

1Sorigalzu: trappola per topi. Indica la prigione.
2Isteralzu: oste. Indica la magistratura.